‘Nihi nɛ yeɔ Yehowa gbeye ɔ, Yehowa kɛ mɛ maa nu huɛ.’—LA 25:14.
LAHI: 27, 21
1-3. (a) Mɛni he je nɛ wa ngɛ nɔ mi mami kaa wa ma nyɛ maa pee Mawu huɛmɛ ɔ? (b) Mɛnɔmɛ a he wa ma susu ngɛ munyu nɛ ɔ mi?
BAIBLO Ɔ de si etɛ kaa Abraham ji Mawu huɛ. (2 Kronika 20:7; Yesaya 41:8; Yakobo 2:23) Lɛ pɛ nɛ Baiblo ɔ tsɛ tɛ̃ɛ kaa Mawu huɛ. Anɛ enɛ ɔ tsɔɔ kaa Abraham pɛ ji adesa nɛ pee Yehowa huɛ lo? Dɛbi. Baiblo ɔ tsɔɔ kaa wɔ tsuo wa ma nyɛ maa pee Mawu huɛmɛ.
2 Ngɛ Baiblo ɔ mi ɔ, a tu nyumuhi kɛ yihi anɔkualetsɛmɛ fuu a he munyu kaa a ye Yehowa gbeye, a he lɛ ye, nɛ a ba pee e huɛmɛ nɛ nyu bi ngɛ e kɛ mɛ a kpɛti. (Kane La 25:14.) A piɛɛ “nimli kpekpemi nitsɛnitsɛ kaa bɔku” nɛ bɔfo Paulo tu a he munyu ɔ he. Mawu huɛmɛ ji nimli nɛ ɔmɛ tsuo.
3 Nyɛ ha nɛ wa susu Yehowa huɛmɛ etɛ nɛ a tu a he munyu ngɛ Baiblo ɔ mi ɔ a he saminya nɛ waa hyɛ: (1) Yalɔyo wayoo ko nɛ e je Moab nɛ a tsɛɛ lɛ ke Rut, (2) Yuda matsɛ ko nɛ e ye anɔkuale nɛ a tsɛɛ lɛ ke Hezekia, kɛ (3) Yesu nyɛ Maria nɛ e baa e he si ɔ. Mɛni wa ma nyɛ maa kase ngɛ nɔ́ nɛ a ti nɔ fɛɛ nɔ pee nɛ lɔ ɔ ha nɛ e ba pee Mawu huɛ ɔ he?
E JE SUƆMI NƐ NGƐ DAA KPO
4, 5. Mɛni sane ko nɛ mi jiɔ nɛ Rut mwɔ e yi mi kpɔ ngɛ he, nɛ mɛni he je nɛ e be gbɔjɔɔ ɔ? (Moo hyɛ foni nɛ ngɛ ní kasemi ɔ sisije ɔ.)
4 Naomi kɛ e binyumu ɔmɛ a yi ɔmɛ nɛ a tsɛɛ mɛ ke Rut kɛ Orpa a je Moab nɛ a ngɛ nyɛɛe kɛ yaa Israel. E ji blɔ gagaaga. Benɛ a nyɛɛ kɛ su he ko ɔ, Orpa ma e juɛmi nya si kaa e maa kpale kɛ ho e ma mi ya ngɛ Moab. Se Naomi mwɔ e yi mi kpɔ kaa e maa ya Israel, he nɛ e je ɔ. Mɛni Rut ma e juɛmi nya si kaa e maa pee? E biɔ nɛ e ma e juɛmi nya si ngɛ sane ko nɛ mi jiɔ he. Anɛ e maa kpale kɛ ho e weku li a ngɔ ya ngɛ Moab, loo e maa mɛtɛ e nganyɛ ɔ he kɛ ho Betlehem ya?
5 Rut weku li ngɛ Moab. Enɛ ɔ he ɔ, e ma nyɛ maa kpale kɛ ho a ngɔ ya konɛ eko ɔ, a hyɛ e nɔ. Moab no ji lɛ, Moab gbi ɔ ji e je gbi, nɛ e le Moab kusumihi hulɔ. Naomi wui Rut si kaa e ma ná si himi ɔ gbɔjɔɔ ngɛ Betlehem. Naomi li kaa Rut ma ya na nyumu ko nɛ e kɛ lɛ maa hi si aloo e ma ná he ko nɛ e maa hi. Enɛ ɔ he ɔ Naomi de lɛ ke e kpale kɛ ho Moab ya. Kaa bɔ nɛ wa le ɔ, Orpa ‘kpale e se kɛ ho e weku li kɛ e Mawu ɔmɛ a ngɔ ya.’ (Rut 1:9-15) Se Rut lɛɛ e mwɔ e yi mi kpɔ kaa e be kpalee kɛ ya e weku li kɛ lakpa mawu ɔmɛ a ngɔ ya.
6. (a) Mɛni juɛmi nɛ da nɛ Rut pee? (b) Mɛni he je nɛ Boaz tu Rut he munyu kaa e ba sa we ngɛ Yehowa pɛli sisi ɔ?
6 Eko ɔ, Rut kase Yehowa he ní ngɛ e huno ɔ loo Naomi ngɔ. E kase kaa Yehowa be kaa Moab mawu ɔmɛ. E suɔ Yehowa nɛ e le kaa e sa nɛ e je e tsui mi kɛ ja lɛ. Enɛ ɔ he ɔ, Rut pee juɛmi nɛ da. E de Naomi ke: “O je kɛ wɛ maa pee imi hu ye je kɛ wɛ, nɛ o Mawu maa pee ye Mawu.” (Rut 1:16) Ke wa susu suɔmi nɛ Rut je kpo kɛ ha Naomi ɔ he ɔ, e taa wa tsui he wawɛɛ. Se nɔ́ nɛ wa bua jɔ he wawɛɛ ji suɔmi nɛ Rut ná kɛ ha Yehowa a. Pee se ɔ, Boaz hu to suɔmi nɛ ɔ he hɛ nɛ e je e yi kaa e ‘ba sa we ngɛ Yehowa ngɔ.’ (Kane Rut 2:12.) Eko ɔ, munyu nɛ Boaz tu ɔ ha nɛ wa kai bɔ nɛ lohwe pɛlitsɛ ya saa we ngɛ e nyɛ pɛli sisi ɔ. (La 36:7; 91:1-4) Jã kɛ̃ nɛ Yehowa hu je suɔmi mi kɛ po Rut he piɛ nɛ e jɔɔ lɛ, akɛnɛ e ngɛ hemi kɛ yemi ngɛ Yehowa mi ɔ he je. Rut pia we e he hyɛ kaa e mwɔ yi mi kpɔ ko kaa jã.
7. Mɛni ma nyɛ maa ye bua nihi nɛ a ngɛ a nane si gblae kaa a maa jɔɔ a he nɔ ha Yehowa a?
7 Nihi fuu kaseɔ Yehowa he ní, se a pee we a juɛmi kaa a maa sa we ngɛ e ngɔ. A gblaa a nane si kaa a maa jɔɔ a wami nɔ ha lɛ nɛ a baptisi mɛ. Ke e peeɔ mo jã a, lɛɛ mo susu he nɛ o hyɛ kaa mɛni lɛ ha nɛ o ngɛ o nane si gblae ɔ. Nɔ fɛɛ nɔ sɔmɔɔ mawu ko kɛ̃. (Yoshua 24:15) Juɛmi ngɛ mi kaa wa maa mwɔ wa yi mi kpɔ kaa wa ma sɔmɔ anɔkuale Mawu ɔ. Ke o jɔɔ o he nɔ ha Yehowa a, lɔ ɔ tsɔɔ kaa o ngɛ hemi kɛ yemi kaa e maa pee wesa he ha mo. Ke o pee jã a, Yehowa maa ye bua mo konɛ o nyɛ nɛ o sɔmɔ lɛ ngɛ haomihi nɛ o kɛ maa kpe ɔ tsuo se. Jã nɛ Mawu pee ha Rut.
‘E NGƆ E HƐ NGƆ FƆ YEHOWA NƆ’
8. Mo de wɔ Hezekia he sane.
8 E slo Hezekia ngɛ Rut he. Hezekia lɛɛ Israel no ji lɛ. Israel ma a ji ma ko nɛ Mawu hla kɛ ha e he. Se pi Israel bi ɔmɛ tsuo nɛ a ye anɔkuale. Hezekia tsɛ nɛ ji Matsɛ Ahaz ɔ ji yiwutsotsɛ. E je we bumi kpo kɛ ha Mawu sɔlemi we ɔ, nɛ e plɛ nihi a yi mi nɛ a ja mawu kpahi. Ahaz sã Hezekia nyɛminyumu ɔmɛ ekomɛ hɛngmengmle kɛ ha lakpa mawu ko. Níhi nɛ Hezekia na ngɛ e jokuɛ mi ɔ ngɛ gbeye!
9, 10. (a) Mɛni he je nɛ eko ɔ, e ko yi kaa Hezekia mi mi ma fu ɔ? (b) Mɛni he je nɛ e sɛ nɛ wa mi mi nɛ fu Mawu ɔ? (d) Mɛni he je nɛ e sɛ nɛ wa susu kaa weku mi nɛ wa je lɛ maa tsɔɔ kaa wa maa pee nimli kpakpahi loo nimli yayamihi ɔ?
9 Nɔ hyɛmi nɔ́ yaya nɛ Matsɛ Ahaz pee ɔ ma nyɛ ma ha nɛ Hezekia nɛ ná Yehowa he abofu. Mwɔnɛ ɔ, nyagbahi nɛ nihi kɛ ngɛ kpee ɔ sui nɔ́ nɛ Hezekia kɛ kpe ɔ, se a susu kaa ke a ná Yehowa loo Yehowa asafo ɔ he “abofu” ɔ, tɔmi ko be he. (Abɛ 19:3) Ni komɛ hu susuɔ kaa weku mi nɛ a je kɛ bɔ nɛ a fɔli plɛ kɛ tsɔse mɛ ha a ma nyɛ ma ha nɛ a ba a je mi kaa a fɔli ɔmɛ pɛpɛɛpɛ. (Ezekiel 18:2, 3) Se anɛ susumi nɛ ɔmɛ da lo?
10 Bɔ nɛ Hezekia hi si ha a ha nɛ wa na kaa susumi nɛ ɔ dɛ kulaa! Nɔ́ ko be nɛ wa ma nyɛ maa da nɔ kɛ ná Yehowa he abofu kɔkɔɔkɔ. Tsa pi Mawu nɛ e ngɔɔ haomihi kɛ baa nihi a nɔ. (Hiob 34:10) E ngɛ mi kaa fɔli ma nyɛ maa tsɔse a bimɛ konɛ a pee nɔ́ kpakpa loo nɔ́ yaya. (Abɛ 22:6; Kolose Bi 3:21) Se enɛ ɔ tsɔɔ we kaa weku mi nɛ wa je ɔ lɛ maa tsɔɔ nɔ pɔtɛɛ nɛ wa ma ji. Mɛni he je? Ejakaa, Yehowa ha wɔ nike ní ko. Lɔ ɔ ji he blɔ nɛ wa ngɛ kaa wɔ nitsɛmɛ wa ma nyɛ maa mwɔ wa yi mi kpɔ ngɛ níhi a he. Enɛ ɔ tsɔɔ kaa wa ma nyɛ maa hla kaa wa maa pee nɔ́ nɛ da loo nɔ́ nɛ dɛ. (5 Mose 30:19) Kɛ Hezekia ngɔ nike ní nɛ he jua wa nɛ ɔ kɛ tsu ní ha kɛɛ?
11. Mɛni he je nɛ Hezekia ji Yuda matsɛmɛ ɔmɛ nɛ a pee nɔ́ kpakpa a kpɛti nɔ kake ɔ?
11 E ngɛ mi kaa Hezekia tsɛ ji Yuda matsɛmɛ ɔmɛ nɛ a bɛ a je mi saminya a kpɛti nɔ kake mohu lɛɛ, se Hezekia lɛɛ e ji Yuda matsɛmɛ ɔmɛ nɛ a pee nɔ́ kpakpa a kpɛti nɔ kake. (Kane 2 Matsɛmɛ 18:5, 6.) E ma e juɛmi nya si kaa e be e tsɛ ɔ nɔ hyɛmi nɔ́ yaya a kasee. Mohu ɔ, e fia e pɛɛ si kaa e maa bu Yehowa gbali ɔmɛ tue. Gbali nɛ ɔmɛ a ti ni komɛ ji Yesaya, Mika, kɛ Hosea. E bu ga womihi kɛ tsɔsemi nɛ a kɛ ha lɛ ɔ tue saminya. Jã nɛ e pee ɔ ye bua lɛ nɛ e nyɛ nɛ e dla níhi fuu nɛ e tsɛ ɔ puɛ ɔ. E tsukɔ sɔlemi we ɔ he, e kpa Mawu pɛɛ konɛ e ngɔ ni ɔmɛ a he yayami ɔmɛ kɛ pa mɛ, nɛ e ku amagahi tsuo nɛ ngɛ ma amɛ a mi ɔ. (2 Kronika 29:1-11, 18-24; 31:1) Pee se benɛ Asiria matsɛ Senakerib wo Yerusalem bi ɔmɛ a he gbeye kaa e ma ba tua mɛ ɔ, Hezekia pee kã nɛ e tsɔɔ kaa e ngɛ hemi kɛ yemi nɛ mi wa. E ngɛ hɛ kɛ nɔ fɔmi kaa Yehowa maa po e we bi a he piɛ, nɛ e wo e ma mi bi ɔmɛ he wami. (2 Kronika 32:7, 8) Be ko ɔ, Hezekia ba wo e he nɔ, se benɛ Yehowa tsɔse lɛ ɔ, e ba e he si. (2 Kronika 32:24-26) E ngɛ heii kaa, e sa nɛ waa kase nɔ hyɛmi nɔ́ kpakpa nɛ Hezekia pee ɔ. E ngmɛ́ blɔ nɛ weku mi nɛ e je ɔ nɛ puɛ e si himi. Mohu ɔ, e tsɔɔ kaa Yehowa huɛ ji lɛ.
12. Mwɔnɛ ɔ, mɛni blɔ nɔ nɛ nihi fuu tsɔɔ kaa a ji Yehowa huɛmɛ kaa bɔ nɛ Hezekia pee ɔ?
12 Nihi nɛ a ngɛ je ɔ mi mwɔnɛ ɔ je we suɔmi kpo, nɛ a yi mi wa. Nihi fuu hu ngɛ nɛ kɛ je a jokuɛwi a si ɔ, a fɔli je we suɔmi kpo kɛ tsɔɔ mɛ. (2 Timoteo 3:1-5) E ngɛ mi kaa Kristofohi fuu ngɛ nɛ a kɛ si himi nɛ wa kpe ngɛ weku nɛ a wa ngɛ mi ɔ mi mohu lɛɛ, se a ma a juɛmi nya si kaa a kɛ Yehowa maa pee huɛ. Kaa bɔ nɛ Hezekia pee ɔ, mɛ hu a tsɔɔ kaa pi weku nɛ nɔ ko je mi ɔ nɛ maa tsɔɔ kaa nɔ ɔ ma ba pee nɔmlɔ kpakpa loo nɔmlɔ yaya hwɔɔ se. Mawu ha wɔ he blɔ konɛ wɔ nitsɛmɛ waa hla kaa wa maa pee nɔ́ nɛ wa suɔ, enɛ ɔ he ɔ, wa ma nyɛ maa hla kaa wa ma sɔmɔ lɛ nɛ waa wo e hɛ mi nyami kaa bɔ nɛ Hezekia pee ɔ.
“NYƆMTSƐ Ɔ MAWAYO JI MI!”
13, 14. Mɛni he je nɛ eko ɔ, ní tsumi nɛ a ha Maria a ngɛ kaa nɔ́ ko nɛ he wa wawɛɛ ɔ, se kɛ e pee e ní ngɛ nɔ́ nɛ bɔfo Gabriel de lɛ ɔ he ha kɛɛ?
13 Jehahi babauu ngɛ Hezekia gbenɔ se ɔ, zangmayo ko nɛ e baa e he si nɛ a tsɛɛ lɛ ke Maria a hu kɛ Yehowa pee huɛ. Huɛ bɔmi klɛdɛɛ ko hi e kɛ Yehowa a kpɛti. Yehowa ha lɛ ní tsumi klɛdɛɛ ko. E maa ngɔ hɔ, nɛ e ma fɔ Mawu Bi ɔ, nɛ e maa hyɛ lɛ! E ngɛ heii kaa Yehowa suɔ Maria nɛ e ngɛ hɛ kɛ nɔ fɔmi ngɛ e mi, enɛ ɔ he je nɛ e wo e hɛ mi nyami kaa kikɛ ɔ nɛ. Se benɛ a de lɛ ní tsumi nɛ e ma tsu ɔ, kɛ e pee e ní ha kɛɛ?
14 Wa pɔɔ demi ke Maria ná he blɔ ngua. Se mɛni ji ní komɛ nɛ eko ɔ, e wo e he gbeye? Kaa nɔ hyɛmi nɔ́ ɔ, bɔfo Gabriel de lɛ ke e maa ngɔ hɔ be mi nɛ e kɛ nyumu ko ná we bɔmi. Se bɔfo Gabriel ya de we Maria weku li kɛ e kpɔ mi bimɛ ɔmɛ bɔ nɛ Maria ma plɛ kɛ ngɔ hɔ ɔ ha. Kɛ a ma susu ngɛ e he ha kɛɛ? Mɛni blɔ nɔ e maa gu kɛ tsɔɔ Yosef níhi a nya konɛ e nu sisi kaa e ji e se? Blɔ nya ní tsumi agbo hu fɔɔ si ngɛ e nɔ kaa e ma tsɔse Mawu Bi ɔ kaa adesa nɛ e maa hyɛ e nɔ! Wa li níhi tsuo nɛ wo Maria he gbeye, se wa le nɔ́ nɛ e de benɛ bɔfo Gabriel kɛ lɛ tu munyu ta a. E de ke: “Nyɔmtsɛ ɔ mawayo ji mi; bɔ nɛ e de ɔ, e ba mi jã.”
15. Mɛni he je nɛ Maria hemi kɛ yemi ɔ sa kadimi ɔ?
15 Maria hemi kɛ yemi ɔ sa kadimi wawɛɛ nitsɛ! E pee klaalo kaa e maa pee nɔ́ tsuaa nɔ́ nɛ a ma de lɛ ɔ kaa bɔ nɛ mawayo peeɔ ɔ. E ngɛ hɛ kɛ nɔ fɔmi ngɛ Yehowa mi kaa e maa hyɛ e nɔ nɛ e maa po e he piɛ. Kɛ Maria plɛ kɛ ná hemi kɛ yemi nɛ mi wa nɛ ɔ ha kɛɛ? A fɔ we wɔ kɛ hemi kɛ yemi. Ja wa bɔ wa he mɔde, nɛ Mawu hu jɔɔ wa mɔde bɔmi ɔ nɔ loko wa ma ná hemi kɛ yemi. (Galatia Bi 5:22; Efeso Bi 2:8) Maria bɔ mɔde wawɛɛ kaa e ma ha nɛ e hemi kɛ yemi ɔ mi nɛ wa. Kɛ wa plɛ kɛ le enɛ ɔ ha kɛɛ? Nyɛ ha nɛ wa susu bɔ nɛ e bu tue ha, kɛ níhi nɛ e tu a he munyu ɔ he nɛ waa hyɛ.
16. Mɛni tsɔɔ kaa Maria buɔ munyu tue saminya?
16 Bɔ nɛ Maria bu tue ha. Baiblo ɔ de ke waa “bu tue” nɛ wa “he ko sɔ kɛ tu munyu.” (Yakobo 1:19) Maria buɔ munyu tue saminya. Baiblo ɔ tsɔɔ kaa e bu níhi nɛ a de lɛ ɔ tue saminya, titli ɔ, níhi nɛ kɔɔ Yehowa he ɔ. E ngɔ be kɛ susu níhi nɛ a he hia nɛ ɔmɛ a he. Nɔ hyɛmi nɔ́ kake ji kaa benɛ e fɔ Yesu ɔ, bɔfo ko ya de to hyɛli komɛ nɔ́ ko, nɛ benɛ to hyɛli ɔmɛ ba bɔ Maria amaniɛ ɔ, e bu mɛ tue. Pee se ɔ, benɛ Yesu ye jeha 12 ɔ, e de nɔ́ ko nɛ pee Maria nyakpɛ. Ngɛ si fɔfɔɛ enyɔ nɛ ɔmɛ tsuo a mi ɔ, Maria bu tue, e kai, nɛ e susu níhi nɛ e nu ɔmɛ a he.
17. Munyuhi nɛ Maria tu ɔ ha nɛ wa kase mɛni ngɛ e he?
17 Níhi nɛ Maria tu he munyu. Baiblo ɔ de we wɔ níhi fuu ngɛ nɔ́ nɛ Maria de ɔ he. A ngma Maria munyu nɛ e tu nɛ e nya kɛ pe kulaa a ngɛ Luka 1:46-55. Munyu nɛ ɔmɛ tsɔɔ kaa Maria le Hebri Ngmami ɔ saminya. Mɛni he je? Maria munyu ɔmɛ kɛ sɔlemi nɛ Samuel yayo Hana sɔle ɔ kɔ. (1 Samuel 2:1-10) E ngɛ kaa nɔ́ nɛ Maria tsɛ Ngmami ɔ se maa pee si 20 sɔuu ngɛ munyu nɛ e tu ɔ mi. E ngɛ heii kaa e suɔ nɛ e maa tu anɔkualehi nɛ e kase ngɛ e Huɛ nɛ pe kulaa nɛ ji Yehowa a he munyu.
18. Mɛni blɔhi a nɔ nɛ wa ma nyɛ maa kase Maria hemi kɛ yemi ɔ ngɛ?
18 Eko ɔ, wɔ hu Yehowa ma nyɛ ma ha wɔ ní tsumi ngɛ be komɛ a mi kaa bɔ nɛ e ha Maria a. Se wa ma nyɛ maa nu he kaa ní tsumi ɔ kle pe wɔ. Ke e ba jã a, nyɛ ha nɛ waa kase Maria nɔ hyɛmi nɔ́ ɔ konɛ waa je he si bami mi kɛ kplɛɛ ní tsumi ɔ nɔ, nɛ waa ngɔ wa hɛ ngɔ fɔ Yehowa nɔ kaa e maa ye bua wɔ. Wa ma nyɛ maa kase Maria hemi kɛ yemi ɔ konɛ waa bu Yehowa tue saminya, nɛ wa susu níhi nɛ e de wɔ kɛ e yi mi tomihi a he. Kɛkɛ ɔ, wa ma nyɛ maa ngɔ bua jɔmi kɛ de ni kpahi níhi nɛ wa kase ɔ.
19. Ke wa kase nɔ hyɛmi ní kpakpahi nɛ nihi pee kɛ tsɔɔ kaa a ngɛ hemi kɛ yemi ɔ, mɛni wa ma nyɛ maa hyɛ blɔ kaa wa ma ná?
19 E ngɛ heii kaa Rut, Hezekia, kɛ Maria tsuo ji Yehowa huɛmɛ kaa bɔ nɛ Abraham hu ji ɔ. A piɛɛ “nimli kpekpemi nitsɛnitsɛ kaa bɔku” nɛ a ná he blɔ nɛ a pee Mawu huɛmɛ ɔ a he. Nyɛ ha nɛ waa ya nɔ nɛ waa kase a hemi kɛ yemi ɔ. (Hebri Bi 6:11, 12) Ke wa pee jã a, wa ma nyɛ maa hyɛ blɔ kaa waa kɛ Yehowa maa pee huɛ kɛ ya neneene!